Coordenadas: 29°39′06″N 82°19′07″O﻿ / ﻿29.65167, -82.31861
A **Cushman-Colson House** (galego: *Casa Cushman-Colson*) é un edificio de arquitectura victoriana construído en Gainesville, Florida no ano 1885. Está no número 625 da *East University Avenue* de dita cidade.

Durante décadas esta casa foi residencia de familias de grande influencia da cidade de Gainesville, sobre todo no cambio do século XIX ao século XX.

Historia
--------

Alonzo Merritt Cushman naceu o 8 de abril de 1851 en Kingston, Plymouth, Massachusetts, fillo dun serrador de Kingston chamado George Cushman e da súa dona Betsy M. Cushman. Alonzo casou cunha tal Curoene Cushman, da que en 1883 tivo unha soa filla: Gertrude, nacida en Massachusetts. Pouco despois, Alonzo e a súa familia emigraron a Gainesville, no que vivían xa desde 1884, probablemente como empregado da compañía *Raulerson and Ambrose*. O 25 de xuño de 1885 mercaron aos matrimonios formados por Samuel B. e Laura D. M. Thompson, por unha banda, e Edward C.F. e Hatties L. Sanchez, pola outra, un terreo "*que vai ao oeste do límite sur da Alachua Avenue 116 pés e 8 polgadas, dalí ao sur 338 pés e 1 polgada, máis ou menos a Union Street, dalí ao este ao longo do límite norte de Union Street 149 pés máis ou menos ao límite sur de Alachua Avenue ao lugar do inicio*". A continuación, mandou construír no mesmo ano o edificio (coñecido durante moito tempo como *Alonzo Cushman House*). Alonzo converteuse no xefe do departamento de bombeiros de Gainesville en 1885. Tamén significouse como masón, sendo cabaleiro da Loxa Nº 41 de Gainesville entre 1887 e 1915, da que en 1901 constaba como Gran Gardián ("*Grand Warder*") e en 1902 como Gran Sumo Sacerdote ("*Grand High Priest*").

A vivenda pertenceu aos Cushman até 1905, en que foi vendida ao doutor James Henry Colson e a súa familia, que residiron nela durante vinte anos. James Colson foi físico e cirurxián, presidente da *Alachua Medical Society*, así como senador estatal, alcalde de Gainesville e membro da Loxa Nº 38 de Waldo, Xeorxia. A lenda afirma que foi a única filla do doutor Colson, Cornelia Colson, quen chamou ao pequeno regato que pasa por detrás da casa *Sweetwater Branch* (rego da Augadoce). Sobre 1947, o edificio converteuse durante corenta e cinco anos na *Alvarez Tourist Home* e, desde 1992, pertence á familia Holbrook. Giovanna Holbrook e a súa filla Cornelia a mercaron, rehabilitándoa para dedicala a uso hoteleiro baixo o nome de *Sweetwater Branch Inn Bed & Breakfast*. Dispón de sete habitacións, ademais de salas de estar e biblioteca.

Actualmente a Cushman-Colson House forma parte dun complexo hoteleiro xunto a outro edificio de tres plantas, construído cerca de 1895 en estilo victoriano da reina Ana, catalogado no Rexistro Nacional de Lugares Históricos, chamado a McKenzie House. Ao carón destas dúas está outra casa victoriana, a chamada Colson House.

Notas
-----

1. ↑  *History*, na web de *Sweetwater Branch Inn Bed & Breakfast*. Consultado o 12-12-2015 *(en inglés)*
2. ↑  *Cushmansite*. Consultado o 12-12-2015 *(en inglés)*
3. ↑  Declaración de Alonzo M. Cushman perante o Condado de Alachua. Consultado o 12-12-2015 *(en inglés)*
4. ↑  *National Register of Historic Places. Inventory-nomination Form* Arquivado 22 de decembro de 2015 en Wayback Machine.. Consultado o 12-12-2015 *(en inglés)*
5. ↑  Rajtar, Steve (2007). The History Press, ed. *A Guide to Historic Gainesville* (en inglés). Charleston, Carolina do Sur. p. 106. ISBN 978-1-59629-217-8. Arquivado dende o orixinal o 22 de decembro de 2015. Consultado o 12 de decembro de 2015.
6. ↑  Wayside Press, ed. (1957). *The First Century of Gainesville Lodge No. 41, F. and A.M. Gainesville, Florida. 1857-1957* (en inglés). p. 30 e apéndice 1.  `|data-acceso=` require `|url=` (Axuda)
7. ↑  Páxina 118 de "*Historical album Knights Templar : souvenir of the 28th triennial conclave, Louisville, Kentucky, 1901*" Arquivado 22 de decembro de 2015 en Wayback Machine.. Consultado o 12-12-2015 *(en inglés)*
8. ↑  *Annual Convocation 1902 Proceedings*. Consultado o 12-12-2015 *(en inglés)*
9. ↑  Biografía do Honorable James Henry Colson Arquivado 04 de marzo de 2016 en Wayback Machine.. Consultado o 12-12-2015 *(en inglés)*
10. ↑  Tolf, Robert (16-6-1996). "Southern Comfort In Gainesville". *Sun Sentinel* (en inglés). Arquivado dende o orixinal o 22-12-2015. Consultado o 12-12-2015.
11. ↑  Web de *Sweetwater Branch Inn Bed & Breakfast*. Consultado o 12-12-2015 *(en inglés)*
12. ↑  "*McKenzie, Mary Phifer, House*" Arquivado 11 de decembro de 2015 en Wayback Machine. no *National Park Service*. Consultado o 8-12-2015 *(en inglés)*